《十二骏歌》
明代·陈子壮

显皇太上贵清静，安不忘危严囧政。三千□牝尽调良，十二天閒日蕃盛。

玉狮之龙特赐铭，劲毫柔毳钟金精。雄姿一出骇虎豹，凡马却避不敢鸣。

复有赤电影若灭，口喷红光汗成血。白鼻骄嘶朔漠风，碧蹄踏破燕山雪。

鸟名戴朋骏五花，光如匹练嫣如霞。彩麟文豹争蹀躞，金麟绛虬彷佛拳毛騧。

复有骅骝号攒玉，曾从渥洼水中浴。三骢先后齿更齐，红锦元黄间追逐。

万岁山前宫草春，至尊御楼宣圉人。珊瑚为鞭玉作勒，飞鞚不动尘。

雾鬣风鬃各驰骤，须臾解辔归内厩。繇来圣代有真龙，羽林万骑瞠乎后。

天之历数四纪长，平明息战华山阳。皇人寿谷可生致，始信人间有吉疆。

作者简介：（1596—1647）明末广东南海人，字集生，号秋涛。万历四十七年进士。授编修。天启四年典浙江乡试，发策刺魏忠贤，削籍。崇祯初起故官，累迁礼部右侍郎，以故除名归。南明弘光帝起为礼部尚书，未至，南京已陷，桂王朱由榔称帝肇庆，授为东阁大学士兼兵部尚书。起兵攻广州，兵败被执死。谥文忠。有《云淙集》、《练要堂稿》、《南宫集》。